CELEX: 
Language: el
Date: 2022-03-08 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) /... ΤΗΣ ΕΠΙΤΡΟΠΗΣ για την τροποποίηση του εκτελεστικού κανονισμού (ΕΕ) 2018/2066, της 19ης Δεκεμβρίου 2018, για την παρακολούθηση και την υποβολή εκθέσεων σχετικά με τις εκπομπές αερίων θερμοκηπίου κατ’ εφαρμογή της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 8.3.2022
            
            
               για την τροποποίηση του εκτελεστικού κανονισμού (ΕΕ) 2018/2066, της 19ης Δεκεμβρίου 2018, για την παρακολούθηση και την υποβολή εκθέσεων σχετικά με τις εκπομπές αερίων θερμοκηπίου κατ’ εφαρμογή της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου
                  1
               , και ιδίως το άρθρο 14 παράγραφος 1,
            
            
               Εκτιμώντας τα ακόλουθα:
            
            
               (1)Ο εκτελεστικός κανονισμός (ΕΕ) 2018/2066 της Επιτροπής
                  2
                θεσπίζει κανόνες για την παρακολούθηση και την υποβολή εκθέσεων σχετικά με τις εκπομπές αερίων θερμοκηπίου από τις δραστηριότητες που υπόκεινται στην οδηγία 2003/87/ΕΚ και, ιδίως, τις εκπομπές από βιομάζα. Ο εν λόγω κανονισμός τροποποιήθηκε με τον εκτελεστικό κανονισμό (ΕΕ) 2020/2085 της Επιτροπής
                  3
                προκειμένου να ευθυγραμμιστούν οι διατάξεις σχετικά με τις εκπομπές από βιομάζα με τους κανόνες που ορίζονται στην οδηγία (ΕΕ) 2018/2001
                  4
               , ιδίως όσον αφορά τους σχετικούς ορισμούς και τα κριτήρια αειφορίας και μείωσης των εκπομπών αερίων θερμοκηπίου για τη χρήση βιομάζας. Μετά τις τροποποιήσεις αυτές, οι διατάξεις σχετικά με τα κριτήρια αειφορίας και μείωσης των εκπομπών αερίων θερμοκηπίου για τη χρήση βιομάζας εφαρμόζονται από την 1η Ιανουαρίου 2022.
            
            
               (2)Απαιτείται η εφαρμογή των κριτηρίων αειφορίας και μείωσης των εκπομπών αερίων θερμοκηπίου στις δραστηριότητες που καλύπτονται από την οδηγία 2003/87/ΕΚ για να διασφαλιστεί η βιωσιμότητα των βιοκαυσίμων, των βιορευστών και των καυσίμων βιομάζας που χρησιμοποιούνται για καύση και η συμβολή τους στους κλιματικούς και περιβαλλοντικούς στόχους της Ένωσης. 
            
            
               (3)Καθίσταται ολοένα και περισσότερα εμφανής η ανάγκη της ευθυγράμμισης των πολιτικών για τη βιοενέργεια με άλλους περιβαλλοντικούς στόχους, καθώς και η ανάγκη διασφάλισης της δίκαιης πρόσβασης στην αγορά πρώτων υλών βιομάζας για την ανάπτυξη καινοτόμων βιολογικών λύσεων υψηλής προστιθέμενης αξίας και μιας βιώσιμης κυκλικής βιοοικονομίας. Συνεπώς, τα κράτη μέλη θα πρέπει να λαμβάνουν υπόψη τη διαθέσιμη βιώσιμη παροχή βιομάζας για ενεργειακές και μη ενεργειακές χρήσεις και τη συντήρηση των εθνικών δασικών καταβοθρών άνθρακα και οικοσυστημάτων, καθώς και τις αρχές της κυκλικής οικονομίας και της αλυσιδωτής χρήσης της βιομάζας και την ιεράρχηση των αποβλήτων που θεσπίζεται στην οδηγία 2008/98/ΕΚ του Ευρωπαϊκού Κοινοβουλίου και του Συμβουλίου
                  5
               . Το σύστημα εμπορίας δικαιωμάτων εκπομπών (ΣΕΔΕ) της Ένωσης έχει ως στόχο να συμβάλει στην επίτευξη των στόχων της Ένωσης για μετριασμό της κλιματικής αλλαγής όσον αφορά τη μείωση των εκπομπών αερίων του θερμοκηπίου. Για την επίτευξη αυτού του στόχου είναι απαραίτητη επίσης η συμβολή σε ευρύτερους περιβαλλοντικούς στόχους, και ιδίως στην πρόληψη της απώλειας βιοποικιλότητας, η οποία επηρεάζεται αρνητικά από την έμμεση αλλαγή χρήσης γης που σχετίζεται με την παραγωγή ορισμένων βιοκαυσίμων, βιορευστών και καυσίμων βιομάζας. Λαμβανομένου υπόψη του ότι θα εφαρμοστεί μηδενικός συντελεστής σε όλη τη βιομάζα στο ΣΕΔΕ έως ότου εφαρμοστούν πλήρως τα κριτήρια βιωσιμότητας, τα κράτη μέλη ενθαρρύνονται, σύμφωνα με την αρχή της Συνθήκης «ο ρυπαίνων πληρώνει», να χρησιμοποιούν αγορακεντρικά μέσα και εργαλεία —όπως η φορολογία— που έχουν στη διάθεσή τους, προκειμένου να διασφαλίζεται η αποθάρρυνση της χρήσης μη βιώσιμης βιομάζας στους τομείς του ΣΕΔΕ, προς αποφυγή αρνητικών περιβαλλοντικών επιπτώσεων.
            
            
               (4)Τα κράτη μέλη είχαν προθεσμία έως τις 30 Ιουνίου 2021 για τη μεταφορά της οδηγίας (ΕΕ) 2018/2001 στο εθνικό τους δίκαιο. Η μεταφορά της οδηγίας στο εθνικό δίκαιο δεν έχει ακόμη ολοκληρωθεί σε πολλά κράτη μέλη.
            
            
               (5)Η οδηγία (ΕΕ) 2018/2001 προβλέπει την έκδοση ορισμένων κατ’ εξουσιοδότηση και εκτελεστικών πράξεων για την εφαρμογή των κριτηρίων αειφορίας και μείωσης των εκπομπών αερίων του θερμοκηπίου για τη βιομάζα. Η έκδοση πολλών από τις πράξεις αυτές καθυστερεί. 
            
            
               (6)Η οδηγία (ΕΕ) 2018/2001 αποσκοπεί στην ενίσχυση του ρόλου των εθελοντικών διεθνών και εθνικών συστημάτων πιστοποίησης για την επαλήθευση της συμμόρφωσης με τα κριτήρια αειφορίας και μείωσης των εκπομπών αερίων του θερμοκηπίου με εναρμονισμένο τρόπο. Τα κράτη μέλη μπορούν επίσης να θεσπίσουν εθνικά συστήματα πιστοποίησης. Οι μεθοδολογίες που χρησιμοποιούνται από τα εν λόγω συστήματα πιστοποίησης πρέπει να επικαιροποιηθούν μόλις εκδοθούν οι κατ’ εξουσιοδότηση και οι εκτελεστικές πράξεις που προβλέπονται στην οδηγία (ΕΕ) 2018/2001. Επιπλέον, οι ελεγκτές πρέπει να εκπαιδευτούν. 
            
            
               (7)Προκειμένου να διασφαλιστεί ισχυρή, αποτελεσματική και εναρμονισμένη εφαρμογή, θεωρείται αναγκαίο και αναλογικό να αναβληθεί η εφαρμογή των κριτηρίων αειφορίας και μείωσης των εκπομπών αερίων θερμοκηπίου για τα βιοκαύσιμα, τα βιορευστά και τη βιομάζα που προβλέπονται στον εκτελεστικό κανονισμό (ΕΕ) 2018/2066. Χρονικό διάστημα ενός ημερολογιακού έτους είναι κατάλληλο για την ευθυγράμμιση με τον ετήσιο κύκλο συμμόρφωσης του ΣΕΔΕ.
            
            
               (8)Ο παρών κανονισμός μειώνει επίσης την οικονομική αβεβαιότητα για τους φορείς εκμετάλλευσης που χρησιμοποιούν βιοκαύσιμα, βιορευστά και καύσιμα βιομάζας για καύση σε δραστηριότητες βάσει της οδηγίας 2003/87/ΕΚ, καθώς τα συστήματα πιστοποίησης αναμένεται να τεθούν σε πλήρη λειτουργία κατά τη διάρκεια του 2022.
            
            
               (9)Συνεπώς, ο εκτελεστικός κανονισμός (ΕΕ) 2018/2066 θα πρέπει να τροποποιηθεί αναλόγως.
            
            
               (10)Εν αναμονή της έγκρισης των αναγκαίων κανόνων για την εφαρμογή της οδηγίας (ΕΕ) 2018/2001, ο παρών κανονισμός θα πρέπει να εφαρμόζεται από την 1η Ιανουαρίου 2022.
            
            
               (11)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κλιματική αλλαγή, 
            
         
         
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο άρθρο 38 του εκτελεστικού κανονισμού (ΕΕ) 2018/2066 προστίθεται η ακόλουθη παράγραφος 6:
            
            
               «6.
                     Κατά παρέκκλιση από την παράγραφο 5 πρώτο εδάφιο, τα κράτη μέλη ή οι αρμόδιες αρχές, κατά περίπτωση, μπορούν να θεωρούν ότι πληρούνται τα κριτήρια αειφορίας και μείωσης των εκπομπών αερίων θερμοκηπίου που αναφέρονται στην εν λόγω παράγραφο για τα βιοκαύσιμα, τα βιορευστά και τα καύσιμα βιομάζας που χρησιμοποιούνται για καύση από την 1η Ιανουαρίου 2022 έως τις 31 Δεκεμβρίου 2022.» 
            
            
                  Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
            
               Εφαρμόζεται από την 1η Ιανουαρίου 2022.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 8.3.2022
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 275 της 25.10.2003, σ. 32. 
               
               
                  
                     (2)
                  
                        Εκτελεστικός κανονισμός (ΕΕ) 2018/2066 της Επιτροπής, της 19ης Δεκεμβρίου 2018, για την παρακολούθηση και την υποβολή εκθέσεων σχετικά με τις εκπομπές αερίων θερμοκηπίου κατ' εφαρμογή της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και για την τροποποίηση του κανονισμού (ΕΕ) αριθ. 601/2012 της Επιτροπής (
                  ΕΕ L 334 της 31.12.2018, σ. 1
                  ).
               
               
                  
                     (3)
                  
                        Εκτελεστικός κανονισμός (ΕΕ) 2020/2085 της Επιτροπής της 14ης Δεκεμβρίου 2020 για την τροποποίηση και τη διόρθωση του εκτελεστικού κανονισμού (ΕΕ) 2018/2066 για την παρακολούθηση και την υποβολή εκθέσεων σχετικά με τις εκπομπές αερίων θερμοκηπίου κατ’ εφαρμογή της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (
                  ΕΕ L 423 της 15.12.2020, σ. 37
                  ).
               
               
                  
                     (4)
                  
                        Οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την προώθηση της χρήσης ενέργειας από ανανεώσιμες πηγές (
                  ΕΕ L 328 της 21.12.2018, σ. 82
                  ).
               
               
                  
                     (5)
                  
                        Οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008 , για τα απόβλητα και την κατάργηση ορισμένων οδηγιών (ΕΕ L 312 της 22.11.2008, σ. 3).